Cîrstea (34 ani, 30 WTA), cap de serie numărul 28, s-a înclinat după două ore şi jumătate, pierzând ultimele şase puncte ale meciului, după ce a avut 5-4 în tiebreak.
La final, românca a dezvăluit că e afactată de o problemă medicală care o împiedică să evolueze la capacitate maximă.
"Nu a fost un meci de care să vreau să-mi amintesc...Am început bine, 3-0. La 3-2 am pus călcâiul, la care am probleme încă din februarie, cumva, nu știu, încercând să plec de la o minge, și am simțit că mi-a băgat cineva un cuțit.
Și, de acolo, a fost un pic complicat pentru că inițial m-am speriat. Apoi am chemat fizio, mi-a pus un tape, am zis, ușor-ușor, să trag de mine pentru că e un turneu important, chit că nu sunt 100%...
A fost un meci pe care l-am avut în mână, am avut foarte multe ocazii, inclusiv în setul decisiv, am avut 6-5, 30 egal, acolo ar fi trebuit să fiu un pic mai atentă, iar în super-tiebreak de la 5-4 am făcut mult prea multe greșeli neforțate, nepermis pentru experiența mea și nivelul meu. Asta este, a fost o zi proastă, o zi dificilă, însă asta este, mergem mai departe", a declarat Sorana Cîrstea, conform Eurosport.ro.
"E destul de complicat pentru că, pentru a-mi reface călcâiul, trebuie să iau pauză o lună și nu pot să fac asta pentru că sunt în mijlocul sezonului...
Știu sigur că nu merg la Jocurile Olimpice pentru că nu m-am calificat conform criteriilor. Urma să joc la Birmingham, Eastbourne și Wimbledon, programul clasic, să-i spun așa, dar voi vedea dacă voi fi aptă pentru aceste turnee sau dacă voi anula Birmingham și Eastbourne și voi încerca să ajung cât mai bine la Wimbledon și pentru partea a doua a sezonului.
Am această problemă din februarie și deja sunt un pic obosită pentru că nu sunt 100% de câteva luni și nu e ușor să mă antrenez și, neantrenându-mă cum trebuie, nu sunt nici la meciuri la nivelul la care mi-aș dori.
Dar astea fac parte din sport, din tenis, și probabil voi lua pauză acum, vedem cât de lungă va fi pauza în următoarea perioadă", a completat Sorana Cîrstea.